# UREDBA O KORIŠTENJU NOVČANIH SREDSTAVA KOJA SE VODE NA POSEBNOM RAČUNU SUDA

## Članak 1.

Ovom Uredbom uređuje se način i svrha korištenja novčanih sredstava koja su predana odnosno položena kod suda radi uporabe u sudskom postupku, a koja se vode na posebnom računu suda, kao i kamata ostvarenih na ova sredstva.

## Članak 2.

(1) Novčanim sredstvima u smislu ove Uredbe smatraju se sva sredstva u kunama ili drugoj valuti koja su po nalogu ili uz suglasnost suda uplaćena na poseban račun suda.

(2) Kamatama u smislu ove Uredbe smatraju se kamate ostvarene na novčana sredstva iz stavka 1. ovog članka.

## Članak 3.

(1) Novčana sredstva koriste se u sudskim postupcima na koja se odnose, na način propisan posebnim propisima.

(2) Novčana sredstva koja preostanu nakon poduzimanja svih radnji u sudskom postupku sukladno posebnim propisima namjenski su prihod državnog proračuna i koriste se za potrebe pravosudnih tijela.

(3) Kamate ostvarene na novčana sredstva iz stavka 1. ovog članka namjenski su prihod državnog proračuna i koriste se za potrebe pravosudnih tijela.

## Članak 4.

Sud može, postupajući s pažnjom dobrog gospodarstvenika, ovisno o kretanju salda na posebnom računu, dio novčanih sredstava oročiti.

## Članak 5.

Sredstva iz članka 3. stavaka 2. i 3. ove Uredbe uplaćuju se mjesečno u korist državnog proračuna na broj računa ……………, u roku od osam dana od primitka obavijesti o visini pripisane kamate na sredstva na posebnom računu.

## Članak 6.

Sredstva iz članka 3. stavaka 2. i 3. ove Uredbe koja se budu nalazila na posebnim računima sudova na dan stupanja na snagu ove Uredbe sudovi će uplatiti u korist državnog proračuna na račun iz članka 5. ove Uredbe u roku od tri dana stupanja na snagu ove Uredbe.

## Članak 7.

Ova Uredba stupa na snagu prvog dana od dana objave u »Narodnim novinama«.